Die Gereformeerde kerk Brits-Wes is die tweede gemeente van die GKSA op die dorp Brits in die provinsie Noordwes. Brits-Wes het in 1997 186 belydende en 65 dooplidmate gehad, maar in 2014 164 en 35, wat binne ’n jaar afgeneem het tot onderskeidelik 150 en 27. Die afname in die gemeente Brits tussen 2014 en 2015 was kleiner: die belydende lidmate het afgeneem van 401 tot 391 en die dooplidmate van 87 tot 82. Die Gereformeerde kerk Brits het op 20 Januarie 1972 besluit om oor te gaan tot afstigting. Dit het daartoe gelei dat Brits-Wes op 4 Junie daardie jaar formeel van Brits afgestig het. Kort daarna is ’n stuk grond van 9 ha aan die Sonop-pad gekoop. In die beginjare moes die gemeente heelwat rondval om ’n geskikte lokaal vir eredienste te kry; daarom het lidmate daarna verlang om ’n eie kerkgebou op te rig en as volwaardige kerk te kon optree. Eers het dit gelyk of ’n geldgebrek dié ideaal sou kelder, maar in 1976 het die kerkraad besluit om ’n boufonds te begin en daarmee deur te druk.